[Honorius Episcopus servus servorum Dei, dilectis filiis S. Petri et S. Andreæ Abbatibus, et Priori S. Martini Viennensis, salutem et Apostolicam benedictionem. Ad audientiam nostram noveritis pervenisse, quod quidam Cluniacenses Abbates, ac etiam Priores Ordinis eorumdem, Prioratus quosdam et decanatus ad Cluniacense Monasterium pertinentes quibusdam clericis, et laicis, ac etiam Abbatibus et Episcopis in Viennensi Provincia concesserunt, dum viverent, possidendos; a quibusdam ipsorum Prioratuum Monachis prorsus amotis. Ex quo præter temporale dispendium, periculum quoque incurritur animarum; cum Monachos in Prioratibus hujusmodi commorantes, non solum in esu carnium, verùm etiam in aliis, quæ Monasticæ disciplinæ regula interdicit, contingat interdum ipsis laicis et aliis sæcularibus conformari. Cum igitur intendere satagamus ad reformationem Ordinis eorumdem, discretioni vestræ per Apostolica scripta mandamus, quatinus prioratus Episcopis, clericis, et personis aliis sæcularibus tali modo concessos, capitibus suis absolutè restitui faciatis per dilectos filios Cluniacensem Abbatem, et Priores, ad quorum Ecclesias pertinent, secundum instituta Monastica disponendos. Contradictores, si qui fuerint, vel rebelles monitione præmissa per censuram Ecclesiasticam, appellatione postposita ratione prævia, compescendo. Ad hæc cum à Prædecessoribus ejusdem Abbatis, et quibusdam Prioribus Ordinis sui, pensiones quædam personis sæcularibus sint concessæ, in Cluniacensis Monasterii, suorumque Prioratuum dispendium et gravamen, mandamus quatinus dicto Abbati, ac subditis sibi Prioribus auctoritate nostra inhibentes expressè ne de cætero concedant hujusmodi pensiones, super exactione illarum, quæ in Ecclesiarum suarum gravamen temerè sunt concessæ, ipsos seu eorum Ecclesias non permittatis ab aliquo molestari, molestatores injustos, si qui fuerint, districtione simili, sublato appellationis obstaculo, compescentes. Quod si non omnes iis exequendis potueritis interesse, duo vestrum ea nihilominus exequantur. Datum Laterani III. Idus Novembris. Pontificatus nostri anno primo.]